Illum qattajt siegħa u nofs mal-istudenti tal-ħames u s-sitt sena tal-Primarja tal-Iskola indipendenti ta' St Catherine's, Pembroke. Jiena staqsejthom dwar il-kotba li qraw fis-sajf u smajt mingħand bosta studenti dwar id-djarju ta' Wimpy Kid u xogħlijiet oħrajn, bħal ta' Trevor Żahra. Hemm ukoll tfal li jħobbu jiktbu u jħejju kopji tal-istejjer tagħhom biex jinbiegħu l-iskola u d-dħul jingħata lil proġetti ta' żvilupp. L-istudenti tas-sitt sena tkellmu ħafna dwar dak li jaqraw u dak li jiktbu. Ħadt gost nisma' lilhom jitkellmu bl-entużjażmu ta' min qed jiskopri l-maġiji ta' Harry Potter u tal-kelma. Waħda mill-affarijiet li laqtuni kienet li meta tkellimna fuq il-qari minn nies differenti tal-"istess ktieb," l-istudenti mill-ewwel fehmu li dak il-ktieb jieħu ħajja ġdida u unika kull darba li jinqara. Għax aħna lkoll uniċi. Lejn l-aħħar tal-laqgħa tagħna flimkien qrajtilhom il-poeżija "Minuta Nifs," dwar tfal li għalihom, is-safra tal-familja, li suppost hija vaganza, issir kastig. Naħseb li ntlaqgħet tajjeb, kemm mill-istudenti u kemm mill-għalliema! Fiż-żewġ gruppi kien hemm bosta studenti li ma jafux bil-Malti. Għalkemm is-sessjonijiet kienu bil-Malti, involvejthom b'mistoqsijiet u kummenti u nista' ngħid li l-istudenti kollha, anki dawk li ma jafux bil-Malti, setgħu jieħdu sehem sħiħ fl-attività. Ħajr lil Drinu Camilleri tal-istedina.